यहाँ से निकलकर जोड परिवार का जत्था, ट्रक के इंजन के गरम हो जाने के कारण एक पहाड़ी पर ठहरते हैं। उन्हें पहाड़ी के दूसरी ओर दूर अँधेरे में उजली रोशनी दिखाई पड़ती है। वे धीरे-धीरे उस रोशनी की तरफ बढ़ते हैं। आखिर वे एक साफ़-सुथरे सुव्यवस्थित प्रवासियों के लिए बसाए गए एक सरकारी शिविर - "वीडपैच कैंप’ में प्रवेश करते हैं। यह प्रवासी शिविर राज्य के कृषि विभाग द्वारा बनाया गया था जिसमें पहली बार जोड परिवार आधुनिक सुविधाओं को देखकर चकित हो जाता है। इस शिविर में प्रवासियों को राज्य की पुलिस और अन्य अधिकारियों की प्रताड़ना से विशेष सुरक्षा मुहैया कराई गई थी। इस शिविर में उन्हें कपास चुनने का काम मिलता है किन्तु यहाँ भी टॉम को अपने पकड़े जाने का डर सताता है। वह इस विस्थापन और भटकन से ऊब जाता है। ऐसी स्थिति में उस परिवार की निराशा और हताशा को केवल माँ जोड ही सांत्वना दे सकती थी। उस कुनबे में माँ जोड ही वह ताक़त थी जो अपने परिजनों को मानसिक और शारीरिक रूप से टूटने से बचा सकती थी। उपन्यास के अंत में टॉम, अपने परिवार से अलग होकर कहीं दूर चला जाना चाहता है जहाँ वह जिम-केसी के आदर्श को पूरा कर सके। वह न्याय, समानता और अधिकारों की लड़ाई लड़ना चाहता है। इसके लिए वह अपने पारिवारिक स्वार्थ को त्यागकर समाज सेवा के लिए परिवार को छोड़कर जाने का निर्णय ले लेता है और उसी को व्यक्त करता है। इस तरह टॉम, अपने परिवार को छोड़कर चला जाता है। ठीक उसी समय, टॉम की गर्भवती बहन रोज़ा-शार्न एक मृत शिशु को जन्म देती है। इस घटना से परिवार दुःख के सागर में डूब जाता है। इन्हीं स्थितियों में एक बार भारी वर्षा से उनके शिविर में पानी भर जाता है। वे बाढ़ से बचने के लिए वहाँ से निकलकर उँची ज़मीन पर बने एक पुराने अनाज की कोठरी में शरण लेते हैं। उस कोठरी में वे एक नन्हें बालक और भूख-प्यास से मरते हुए उसके पिता को देखते हैं। रोज़ा-शार्न उस मरणासन्न युवक को जीवित रखने के लिए उठाकर अपने सीने से लगाकर उसे अपना दूध पिलाती है।